A BIZOTTSÁG HATÁROZATA
(2006. december 22.)
a 852/2004/EK és a 853/2004/EK európai parlamenti és tanácsi rendelet követelményeire tekintettel a nyerstej feldolgozó-létesítményekbe való szállítására és e nyerstej romániai feldolgozására vonatkozó egyes átmeneti intézkedések elfogadásáról
(az értesítés a C(2006) 6963. számú dokumentummal történt)
(EGT vonatkozású szöveg)
(2007/27/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (1) megállapítja az élelmiszeripari vállalkozók számára azokat az élelmiszer-higiéniára vonatkozó általános szabályokat, melyek a veszélyelemzés és a kritikus szabályozási pontok (HACCP) elvein alapulnak. A rendelet előírja, hogy az élelmiszeripari vállalkozóknak meg kell felelniük az említett elveken alapuló szerkezeti követelményeknek. Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) kiegészíti a 852/2004/EK rendeletben megállapított szabályokat. A 853/2004/EK rendeletben megállapított szabályok magukban foglalják a tejfeldolgozó létesítményekre, valamint a nyerstejre és a tejtermékekre vonatkozó különleges higiéniai követelményeket.
(2)
Románia előreláthatóan 2007. január 1-jén csatlakozik a Közösséghez. A csatlakozási felkészülés részeként az említett országban elvégzik a tejfeldolgozó létesítmények szükséges szerkezeti korszerűsítéseit annak érdekében, hogy azok megfeleljenek a 852/2004/EK rendeletben megállapított szerkezeti követelményeknek. 2004 óta 12-ről 123-ra emelkedett azon létesítmények száma, melyek megfelelnek a Közösség szerkezeti követelményeinek.
(3)
A 853/2004/EK rendeletben meghatározott higiéniai követelményeknek megfelelő nyerstej - melyet a 852/2004/EK rendelet szerkezeti követelményeinek megfelelő tejfeldolgozó létesítményekbe szállítanak - aránya csak lassan növekedett. 2005-ben az évi összesen 5,6 millió tonna nyerstehéntej-termelésből 0,38 millió tonna, a követelményeknek megfelelő nyerstejet szállítottak tejfeldolgozó létesítményekbe.
(4)
Figyelembe véve a jelenlegi helyzetet, helyénvaló átmeneti intézkedéseket hozni a román tejágazat szervezését illetően.
(5)
Ebben a vonatkozásban Bulgária és Románia csatlakozási okmánya VII. melléklete 5. fejezete I. alszakaszának c) pontja átmenetileg engedélyezi a 852/2004/EK rendeletben megállapított szerkezeti követelményeknek nem megfelelő egyes tejfeldolgozó létesítmények számára, hogy a 853/2004/EK rendeletben meghatározott, vonatkozó higiéniai követelményeknek nem megfelelő nyerstej-szállítmányokat (a továbbiakban: a követelményeknek nem megfelelő tej) fogadják.
(6)
A 853/2004/EK rendeletben meghatározott higiéniai követelményeknek nem megfelelő tejtermelő gazdaságok és a 852/2004/EK rendeletben megállapított szerkezeti követelményeknek megfelelő tejfeldolgozó létesítmények Románia egész területén megtalálhatók. Ennek megfelelően a követelményeknek megfelelő egyes létesítményekbe a 853/2004/EK rendeletben meghatározott, vonatkozó higiéniai követelményeknek megfelelő nyerstej (a továbbiakban: a követelményeknek megfelelő tej) érkezik. Ennélfogva korlátozni kell a követelményeknek megfelelő létesítményekből származó végtermékek forgalomba hozatalát Romániában. Ezen kívül e határozatnak tartalmaznia kell a követelményeknek megfelelő, említett létesítmények jegyzékét is.
(7)
Ezen túlmenően a követelményeknek megfelelő egyes létesítmények külön kívánják feldolgozni a követelményeknek megfelelő és nem megfelelő tejet. Emiatt meg kell határozni az említett tej begyűjtésére és kezelésére illetve az abból származó végtermékek forgalomba hozatalára vonatkozó feltételeket. E határozatnak tartalmaznia kell továbbá a követelményeknek megfelelő, az említett két tejfajtát feldolgozó létesítmények jegyzékét is.
(8)
Az engedélyezett átmeneti időszakot 18 hónapra kell korlátozni. A szóban forgó időszak végéig felül kell vizsgálni a román tejágazat helyzetét. Ennek megfelelően helyénvaló, hogy Románia éves jelentéseket nyújtson be a Bizottságnak a követelményeknek megfelelő létesítményeket nyerstejjel ellátó tejtermelő gazdaságok korszerűsítése terén elért haladásról.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A követelményeknek megfelelő létesítmények jegyzéke
E határozat mellékletének I. és II. fejezete meghatározza azon román tejfeldolgozó létesítmények jegyzékét, melyek megfelelnek a 852/2004/EK rendelet II. mellékletének II. fejezetében meghatározott szerkezeti követelményeknek (a továbbiakban: a követelményeknek megfelelő létesítmények) és melyek számára engedélyezték a 853/2004/EK rendelet III. melléklete IX. szakasza I. fejezete III. részének és II. fejezete III. részének nem megfelelő nyerstej (a továbbiakban: a követelményeknek nem megfelelő tej) fogadását és feldolgozását.
2. cikk
A követelményeknek nem megfelelő tej szállítása és a melléklet I. fejezetében felsorolt, a követelményeknek megfelelő létesítményekben történő feldolgozása
(1) Az e határozat mellékletének I. fejezetében felsorolt, a követelményeknek megfelelő létesítmények fogadhatják és feldolgozhatják a követelményeknek nem megfelelő nyerstejet.
(2) Ameddig az (1) bekezdésben szereplő létesítmények a szóban forgó bekezdés rendelkezéseinek előnyeit élvezik, addig a melléklet I. fejezetében felsorolt, a követelményeknek megfelelő létesítményekből származó termékekre az alábbiak érvényesek:
a)
kizárólag belföldön hozhatók forgalomba vagy használhatók további feldolgozásra a melléklet I. fejezetében felsorolt, a követelményeknek megfelelő más létesítményekben;
b)
olyan azonosító jelöléssel kell rendelkezniük, mely eltér a 853/2004/EK rendelet 5. cikkének (1) bekezdésében meghatározottól.
3. cikk
A követelményeknek megfelelő és nem megfelelő tej szállítása és a melléklet II. fejezetében felsorolt, a követelményeknek megfelelő létesítményekben történő feldolgozása
Az e határozat mellékletének II. fejezetében felsorolt, a követelményeknek megfelelő létesítmények fogadhatják és feldolgozhatják a 853/2004/EK rendelet III. melléklete IX. szakasza I. fejezete III. része 3. pontjának és II. fejezete III. részének megfelelő nyerstejet (a továbbiakban: a követelményeknek megfelelő tej), valamint külön gyártósorokon a követelményeknek nem megfelelő tejet, amennyiben e létesítmények élelmiszeripari vállalkozói:
a)
megfelelnek a 852/2004/EK rendelet 5. cikkének;
b)
bizonyítani tudják, hogy megfelelnek az alábbi feltételeknek - beleértve a külön gyártósorok kijelölését -:
i)
megtesznek minden szükséges intézkedést annak érdekében, hogy megfelelően betartsák a nyerstejnek a begyűjtéstől a végtermékszakaszig tartó elkülönítésével kapcsolatos gyáron belüli eljárásokat, beleértve a tejnek a begyűjtéstől a létesítménybe való szállításig tartó útját, a követelményeknek megfelelő és nem megfelelő tej külön tárolását és kezelését, a tejtermékek különleges csomagolását és címkézését - függetlenül attól, hogy a követelményeknek megfelelő vagy nem megfelelő tejből készültek -, valamint az említett tej tárolását;
ii)
a nyerstej nyomon követhetőségét biztosító eljárást hoznak létre, beleértve a termékmozgatás szükséges okmányokkal történő bizonyítását, a tejtermékek nyilvántartását, valamint a követelményeknek megfelelő és nem megfelelő tejnek az előállított tejtermékek kategóriáival történő megfeleltetését;
iii)
minden nyerstejet 15 másodpercen keresztül legalább 71,7 °C-os hőkezelésnek vetnek alá;
iv)
minden megfelelő intézkedést meghoznak annak biztosítására, hogy a 853/2004/EK rendelet II. mellékletének I. szakaszában szereplő azonosító jelöléssel történő visszaéléseket megakadályozzák.
4. cikk
A román illetékes hatóságoknak a melléklet II. fejezetében felsorolt, a követelményeknek megfelelő létesítményekkel kapcsolatos feladatai
(1) A román illetékes hatóságok:
a)
biztosítják, hogy a melléklet II. fejezetében felsorolt, a követelményeknek megfelelő létesítmények élelmiszeripari vállalkozói meghozzanak minden szükséges intézkedést annak érdekében, hogy megfelelően biztosítsák a nyerstej és a tejtermékek elkülönítésével kapcsolatos üzemen belüli eljárások figyelembe vételét;
b)
vizsgálatokat és előre nem bejelentett ellenőrzéseket végeznek a melléklet II. fejezetében felsorolt, a követelményeknek megfelelő létesítményekben, hogy felmérjék, azok betartják-e a nyerstej és a tejtermékek elkülönítését;
c)
engedélyezett laboratóriumokban megvizsgálják az e határozat mellékletének II. fejezetében felsorolt, a követelményeknek megfelelő létesítményekből származó összes nyerstejet és végterméket, hogy megállapítsák, azok megfelelnek-e a 853/2004/EK rendelet III. melléklete IX. szakaszának II. fejezetében meghatározott követelményeknek, beleértve a tejtermékekre vonatkozó mikrobiológiai kritériumokat.
(2) A melléklet II. fejezetében felsorolt, a követelményeknek megfelelő létesítményekből származó és a követelményeknek nem megfelelő nyerstejből feldolgozott tej és tejtermékek kizárólag a belföldi piacon hozhatók forgalomba vagy használhatók további feldolgozásra más hasonló vagy az I. fejezetben felsorolt létesítményben és olyan azonosító jelöléssel rendelkeznek, mely eltér a 853/2004/EK rendelet 5. cikkének (1) bekezdésében meghatározott ilyen jelöléstől.
(3) Kizárólag az e határozat mellékletének II. fejezetében felsorolt, a követelményeknek megfelelő tejfeldolgozó létesítményekben előállított és az e cikk (1) bekezdésének, valamint a 853/2004/EK rendelet IX. szakaszának III. mellékletében meghatározott követelményeknek megfelelő tejtermékek hozhatók forgalomba olyan követelményeknek megfelelő termékekként, melyek megfelelnek az említett rendelet előírásainak.
5. cikk
Megfelelés és jelentések
(1) Románia biztosítja, hogy az e határozat 2. cikkének (1) bekezdésében szereplő tejtermelő gazdaságok fokozatosan megfeleljenek a 853/2004/EK rendelet III. melléklete IX. szakasza I. fejezetének II. és III. részében meghatározott követelményeknek.
(2) Románia a tejtermelő gazdaságok és a tejbegyűjtési rendszer korszerűsítése terén elért haladásáról éves jelentéseket nyújt be a Bizottságnak.
6. cikk
Az e határozat 3. és 4. cikkében említett rendelkezéseknek megfelelően előállított tej és tejtermékek kizárólag abban az esetben részesülhetnek a Tanács 1255/1999/EK (3) rendelet I. címének II. és III. fejezetében (kivéve ennek 11. cikkét) és II. címében meghatározott támogatásban, ha a 853/2004/EK rendelet II. mellékletének I. szakaszában említett ovális alakú azonosító jelöléssel vannak ellátva.
7. cikk
Alkalmazhatóság
Ez a határozat Bulgária és Románia csatlakozási szerződése hatálybalépésének feltételével és időpontjától alkalmazandó.
Ez a rendelet 2008. június 30-ig alkalmazandó.
8. cikk
Címzett
Ennek a határozatnak a tagállamok a címzettjei.
Kelt Brüsszelben, 2006. december 22-én.